The Allman Brothers Band
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
The Allman Brothers Band var et amerikansk sørstatsrockband. De blandet rock, blues-boogie, rhythm and blues, country, jazz og gospel, og var kjent for sine to trommeslagere, lange soloer og jamming på konsertene. Bandet ble rammet av en rekke tragedier (Berry Oakley og Duane Allman omkom i trafikkulykker) og personlige konflikter.
Bandet ble dannet i Jacksonville i Florida i 1969 av brødrene Duane Allman (1946–1971), gitar, og Gregg Allman (1947–2017), vokal/keyboards/gitar, Dickey Betts (født 1943), gitar/vokal, Berry Oakley (1948–1972), bass, og trommeslagerne Jaimoe (født Jai Johanny Johanson, 1944) og Butch Trucks (1947–2017). Debuten The Allman Brothers Band (1969) ble etterfulgt av gjennombruddsalbumet Idlewild South (1970) og konsertklassikeren At Fillmore East (1971). Chuck Leavell spilte keyboards fra og med Eat A Peach (1972). Lamar Williams var ny bassist fra Brothers And Sisters (1973). Også Win, Lose Or Draw (1975) nådde Topp 10 i USA.Gruppa ble oppløst i 1976, midlertidig reorganisert i 1978, og gjenoppsto for annen gang i 1989. Tross flere utskiftninger fortsatte den som en solid konsertattraksjon i USA, og ble innvalgt i Rock and Roll Hall of Fame i 1995. Gitarist siden 1999 var Derek Trucks, nevø av Butch. Betts fikk sparken fra The Allman Brothers Band i 2000. Fra 2001 og fram til oppløsningen høsten 2014 besto det av Derek og Butch Trucks, Jaimoe, Gregg Allman, gitaristen og vokalisten Warren Haynes, bassisten Oteil Burbridge og perkusjonisten Marc Quiñones. Derek Trucks spiller nå i Tedeschi Trucks Band sammen med sin kone Susan Tedeschi.The Allman Brothers Bands største hit var Ramblin' Man (1973). Singlen Crazy Love fra suksessalbumet Enlightened Rogues (1979) nådde Topp 30. Midnight Rider, fra Idlewild South, ble en stor hit i Gregg Allmans navn i 1973. Han og Betts har gitt ut mange soloalbum. Les mer i Store norske leksikon sørstatsrock Eksterne lenker The Allman Brothers Band